አዎንታዊ የነበሩትን ሐሳቦች ወደ ኋላ እናቆያቸውና፤ ከሰውየው ንግግር ጋር ተያይዘው በአሉታዊ መልኩ የተነሱትን ሐሳቦች አመክንዮአዊ መሰረት (logical ground) ስንመለከት፥ እንደ ሐሺሽ ያሉ ማሕበራዊ ነውሮች ተደርገው በሕብረተሰቡ የሚወሠዱ ነገሮችን ለመልካም እሴቶች ማነፃፀሪያነት ወይም መገለጫነት ማዋል ተገቢ አይደለም በሚል ነጋሪ እሴት (argument) አመክንዮ ዙሪያ ያጠነጠኑ ሆነው እናገኛቸዋለን፡፡ ከዚህ በተፃራሪ የቆሙ ወገኖች ደግሞ፤ ከሰውየው ንግግር ጀርባ የሚገኘውን የሰውየውን ጥልቅ የሆነ ሐገርን የመውደድና የሐገር አንድነትን በፅኑ የመሻት ትልቅ ሐሳብ (Intention) ፥ እንዲሁም ቅን ልቦና (good faith) ላይ ማተኮር ተገቢ መሆኑን በመግለፅ፥ የቀዳሚዎቹ ወገኖች አመክንዮ በዚህ ረገድ ዉሃ የሚያነሣ መከራከሪያ እንደማይሆን ይገልፃሉ፡፡
